I.	MATERI
Crita legendha mujudaken crita rakyat arupa gancaran sing nyritakaken asal-usul utawa dumadine sawijining papan panggonan.
Miturut Jan Harold Brunvand sing desunting dening Dananjaya, jinise legendha kuwe ana papat yakuwe :
1.	Legendha keagamaan.
2.	Legendha alam ghaib.
3.	Legendha pawongan/perseorangan.
4.	Legendha kedadeane papan panggonan.
Titikane/tengere legendha manut Yus Rusyana yakuwe:
1.	Legendha kuwe crita tradhisional asli sekang masyarakat sing ditularaken kanthi cara turun-tumurun.
2.	Critane ana gandheng cenenge karo crita jaman gemiyen.
3.	Paraga neng crita deanggep bener-bener ana lan deanggep nduwe jasa maring masyarakat.
4.	Critane tinemu nalar (masuk akal).
5.	Latare crita kaya bener-bener ana/nyata.
6.	Paraga lan kedadeane kaya dene ana/nyata dadi kaya dene sejarah.

Ragam Basa Krama Alus
Bahasa kuwe sifate dinamis, artine bisa owah ngetut karo ewah gingsiring jaman. Neng basa Jawa uga mangkana. Basa Jawa ana 2  jenis yakuwe ngoko lan krama. Basa ngoko dinggo kanggo sesambetan utawa komunikasi karo wong sing wis kulina ing bebrayan  lan dianggep sepadha-padha. Basa ngoko debagi 2 yakuwe ngoko lumrah / lugu lan ngoko alus, sing dumadi sekang basa ngoko dikantheni tembung-tembung krama inggil kanggo ngurmati maring wong sing diwicantenaken/digunemaken.
Dene basa krama uga debagi 2, krama lumrah / lugu lan krama alus sing dumadi sekang basa krama dikantheni tembung-tembung krama inggil kanggo ngurmati maring wong sing diajak wicantenan utawa guneman utawa wong sing diwicantenaken/digunemaken.  Undha usuk kiye sing depelajari neng sekolah. Neng pembahasan kiye, sing arep derembug kuwe ragam Basa Krama Alus.

Undha usuk kasebut bisa digambaraken kaya dene skema neng ngisor kiye:
    Ngoko lugu/lumrah					    Krama lugu/lumrah
Basa Ngoko						Basa Krama
		     Ngoko alus						    Krama alus
Tuladha:
1.	Basa ngoko lugu/lumrah
Mau Bu Bambang konkon aku supaya menehake layang marang kowe.
2.	Basa ngoko alus
Mau Bu Bambang ngutus aku supaya nyaosake layang  marang panjenengan.
3.	Basa krama lugu
Wau Bu Bambang kengken kula supados nyukakaken serat dhateng sampeyan.
4.	Basa Krama alus
Wau Bu Bambang ngutus dalem supados nyaosaken serat dhateng panjenengan.
Basa Krama alus dienggo dening: 
1.	Anak maring wong tuwa (bapak/ibu)
2.	Murid maring guru
3.	Bocah enom maring wong sing umure  luwih tuwa
4.	Wong sing tembe bae tepung/kenal 

A.	ARANE/JENENGE DINA, PASARAN, WULAN/SASI, TAUN, WUKU, WINDU, KIBLAT
1.	Sapta Wara
Sapta wara yakuwe jenenge dina sing cacahe ana pitu (7). 
1.	Ahad (Minggu)	= Dite
2.	Senen			= Soma
3.	Selasa		= Anggara
4.	Rebo			= Buda
5.	Kemis		= Respati
6.	Jemuwah		= Sukra
7.	Setu			= Tumpak

2.	Panca Wara
Panca wara uga diarani dina pasaran yakuwe dina sing cacahe ana lima (5).
1.	Pon			= Palguna
2.	Wage			= Cemengan
3.	Kliwon		= Kasih
4.	Legi			= Manis
5.	Pahing		= Jenar

3.	Arane Wuku (Pawukon)
Sewuku umure seminggu, cacahe ana telung puluh (30), yakuwe:
1.Wuku Shinta			16. Wuku Pahang
2. Wuku Landhep		17. Wulu Kuruwelut
3. Wuku Wukir			18. Wuku Marakeh
4. Wuku Kurantil		19. Wuku Tambit
5. Wuku Tolu			20. Wuku Medhangkungan
6. Wuku Gumbreg		21. Wuku Maktal
7. Wuku Warigalit		22. Wuku Wuye
8. Wuku Warigagung		23. Wuku manakil
9. Wuku Julungwangi		24. Wuku Prangbakat
10. Wuku Sungsang		25. Wuku Bala
11. Wuku Galungan		26. Wuku Wungu
12. Wuku Kuningan		27. Wuku Wayang
13. Wuku Langkir		28. Wuku Kulawu 
14. Wuku Mandhasiya		29. Wuku Dhukut
15. Wuku Julungpujut		30. Wuku Watugunung

4.	Arane Wulan/Sasi Arab
1.	Muharram			7. Rojab
2.	Safar				8. Sya’ban
3.	Rabi’ul Awal			9. Romadlon
4.	Rabi’utstsani			10. Syawal
5.	Jumadil ‘ula			11. Dzulqo’idah
6.	Jumadil Tsaniyah		12. Dzulhijah

5.	Arane Wulan/Sasi Jawa
1. Sura				7. Rejeb/Rajab
2. Sapar				8. Ruwah/Sadran
3. Mulud			9. Pasa/Puasa
4. Bakda Mulud			10. Sawal
5. Jumadil Awal			11. Apit
6. Jumadil Akhir		12. Besar/Aji

6.	Arane Taun
Arane taun Jawa ana wolu (8) yakuwe :
1.	Taun Alip			5. Taun Dal
2.	Taun Ehe			6. Taun Be
3.	Taun Jimawal		7. Taun Wawu
4.	Taun Je			8. Taun Jimakir

7.	Arane Windu
Windu kuwe etungan saben wolung taun sepisan.
1.	Windu Adi
2.	Windu Kuntara
3.	Windu Sangara
4.	Windu Sancaya

8.	Arane Wilangan
1.	Siji		= Eka			8. Wolu		= Astha
2.	Loro		= Dwi			9. Sanga		= Nawa
3.	Telu		= Tri			10. Sepuluh		= Dasa
4.	Papat		= Catur		11. Satus		= Sata
5.	Lima		= Panca		12. Sewu		= Sasra
6.	Nem		= Sad			13. Sepuluh ewu	 = Saleksa
7.	Pitu		= Sapta		14. Satus ewu		= Sakethi

9.	Arane Kiblat
 1. Lor		= Uttara
 2. Kidul		= Daksina
 3. Wetan	= Purwa
 4. Kulon	= Praci
A.	MATERI
A.	TEMBANG MACAPAT GAMBUH

Raja Kraton Kasunanan Surakarta  kuwe asmane  Sampeyan Dalem Ingkang Sinuhun Kanjeng Susuhunan (SISKS) Pakubuwana IV. Panjenengane uga minangka pujangga winasis kang nganggit buku sing ditulis nganggo aksara Jawa lan wujude tembang. Buku anggitan Pakubuwana IV kang kawentar yakuwe Serat Wulangreh lan Serat Wulangsunu, kang isine pituture panjenengane marang putra putrine supaya bisa dadi manungsa kang utama ing satengahe bebrayan.
Serat Wulangreh asale sekang tembung wulang lan reh. Wulang tegese wulangan utawa pitutur lan reh tegese pranatan utawa tatanan. Dadi Wulangreh bisa ditegesi yakuwe pitutur bab pranatan utawa tatanan, becik kanggo pribadi, kanggo urip bebrayan uga kanggo pranatan urip sing lewih gedhe maning.
 Isi serat Wulangreh kaperang dadi 13 pupuh. Pupuh yakuwe klumpukan tembang kang padha ing sajroning anggitan/karangan. Pupuh tembang kang ana ing Serat Wulangreh yakuwe Dhandhanggula, Kinanthi, Gambuh, Pangkur, Maskumambang, Dhudhukwuluh, Durma, Wirangrong, Pocung, Mijil, Asmaradhana, Sinom, lan Girisa.
	Pupuh III Serat Wulangreh ngemot tembang Gambuh sing cacahe ana 17 pada/bait. Pupuh Gambuh kiye isine piwulang supaya wong padha nyingkirna watek adigang adigung adiguna. Adigang tegese ngendelaken kekuwatan/kuwasa, adigung tegese ngendelaken keluhuran, dene adiguna yakuwe ngendelaken kepinteran. Watek telu kuwe kudu diadohi mergane bisa gawe wong urip keblinger. Lewih becik nduweni lan ngugemi watek sing sabar, tliti lan ngati-ati. Kejaba sekang telung watek becik kuwe kita uga kudu tansah mawas dhiri sekang kabeh tindak tanduk  kita. Ugi kudu bisa  ngerteni solah tingkah wong liya.
Tembang Gambuh kalebu tembang macapat, mulane nduwene pathokan utawa paugeran sing wis gumathok. Paugeran tembang macapat yakuwe guru gatra, guru wilangan lan guru lagu. Guru gatra yakuwe cacahe gatra/larik saben sapada/sabait. Guru wilangan yakuwe cacahing wanda/wilangan (suku kata) saben gatra/larik. Guru lagu yakuwe tibaning swara (dhong dhing) neng saben pungkasan gatra. 
Paugeran tembang Gambuh yakuwe guru gatra ana 5 gatra, guru wilangane gatra 1: 7, gatra 2: 10, gatra 3: 12, gatra 4: 8, gatra 5: 8, dene guru lagune gatra 1: u, gatra 2: u, gatra 3: i, gatra 4: u, gatra 5: o. Lumrahe ditulis 7u, 10 u, 12i, 8u, 8o.
Wateke tembang Gambuh kuwe grapyak, sumanak, wani, wanuh, kulina,  lan rumaket, mulane cocok kanggo aweh pitutur marang wong-wong enom sing wis kulina 
banget. Kejaba kuwe kanggo niteni tembang Gambuh bisa dideleng sekang tembung sing sasmitane yakuwe gambuh, buh, jumbuh lan tambuh.

Sri Susuhunan Pakubuwono IV
Lahir	: 31 Agustus 1768 utawa 2 September 1768	
Naik tahta	: 29 September 1788	
Wafat	: 1 Oktober 1820	
Ayah	: Sampeyan Dalem Ingkang Sinuhun Kangjeng     Susuhunan    Pakubuwana III	
Ibu	: Kangjeng Ratu Beruk	
Asma alit	: Raden Mas Gusti Subadaya	
Gelar pangeran	  : Kangjeng Gusti Pangeran Adipati Anom Amangkunegara Sudibya Rajaputra Narendra Mataram I	
Gelar jangkep	: Sampeyan Dalam Ingkang Sinuhun Kanjeng Susuhanan Prabu  Sri Pakubuwana IV Senapati ing Alaga Ngabdulrahman Saiyiduddin Panatagama	

A.Coba para siswa nggatekana tembang Gambuh neng ngisor kiye, banjur tembangna!

GAMBUH
Laras Pelog Pathet Nem

2      3       5       5       5       3       56
Se  -  kar   gam-buh    ping   ca    tur
6       5       3       2       2       3       5       5       3     56
Kang ci -   na -   tur      po - lah     kang ka - lan – tur

2      1        6      1        2       2       2        2      2     3     1   65
Tan-pa     tu -  tur       ka -   tu   -  la        tu  -  la    ka -  ta - li

1      2         2       2      3       1       2        3
Ka – da –  lu -  war -  sa       ka –  tu  –  tuh

3      5       6       5       3       23    1      2
Ka – pa –  tuh    pan     da   -   di      a   -  won

B.	KASUSASTRAN
PARIKAN
Parikan (Pantun) yakuwe unen-unen utawa rumpakan sing dumadi sekang rong gatra utawa patang gatra lan ngutamakna purwakanthi (runtuting swara). Pola cacahing wandane saben gatra bisa 4-4, 4-8, utawa 8-8.
Parikan dumadi seka
ng rong perangane yakuwe:
1.	Ukara purwaka/sampiran,
2.	Ukara wos/isi.

Wujude Parikan:
i.	Parikan rong (2) gatra 
..................................................( gatra 1 ) purwaka/sampiran
..................................................( gatra 2 ) wos/isi
ii.	Parikan patang (4) gatra
..................................................( gatra 1) purwaka/sampiran
..................................................( gatra 2) 
..................................................( gatra 3) wos/isi
..................................................( gatra 4) 

Carane gawe/ngarang parikan:
1.	Sing digawe/dikarang lewih dhisit yakuwe wose/isine.
2.	Banjur ngarang ukara purwakane/sampirane.
3.	Supaya dadi parikan sing apik, deupayakna antara purwaka lan wos duwe cacah wanda (suku kata) sing padha.

Tuladha:
Parikan 2 gatra, pedhotan 4-4
1.	Maring sawah, nggolet welut
Dadi bocah, kudu manut
2.	Tuku tahu, maring pasar
Dadi guru, kudu sabar
Parikan 2 gatra, pedhotan 4-8
1.	Maring kali, nggawa watu karo skuter
Aja lali, nggolet ilmu dimen pinter
2.	Maca buku, nganggo kaca mata baca
	Ngudi ilmu, supaya uripe mulya
Parikan 4 gatra, pedhotan 4-4
1.	Lunga – lunga neng segara
	Banjur mancing iwak pari
	Purbalingga sing perwira
Kuthane sing katon asri
C.	NULIS AKSARA JAWA
Sandhangan Panyigeg Wanda
Sandhangan Panyigeg Wanda sing dibahas neng materi siki  cacahe ana 3 yakuwe layar, cecek, lan wignyan. Coba bocah-bocah gatekna tuladha-tuladha neng ngisor kiye kanthi permati, sabanjure garapen gladhene kanthi percaya diri lan tanggung jawab

I.	MATERI

A.	Pangerten Pawarta
Pawarta yakuwe kabar utawa informasi samubarang sing lagi utawa nembe dumadi lan debiwarakake lumantar media cetak, audio, internet, utawa lisan marang wong akeh.

B.	Perangan Pawarta
Perangan pawarta ing antarane yaiku:
a.	Headline (judul/irah-irahan)
Headline yakuwe irah-irahan kang gunane kanggo :
1.	Nggampangake pamaca ngerteni pawarta kang bakal dewaca.
2.	Nudhuhake pawarta kang deanggep penting kanthi variasi aksara utawa gambar.
b.	Date line (larik/tanggal)
Tujuwan date line yakuwe kanggo nudhuhake papan kedadean lan jeneng media massa. Mula perangan kiye nyebut jenenge media massa, papan lan tanggal kedadean.
c.	Lead (teras pawarta)
Lead biasane katulis neng wiwitan pawarta neng paragraf kapisan. Bab kiye tinulis amarga minangka perangan kang wigati saka pawarta, kang nemtokna saripati pawarta, lan nggambarake sakabehe pawarta .
d.	Body (tubuh/surasane pawarta)
Surasane nyritakake prastawa kang dewartakake kanthi basa kang cekak, aos lan cetha. Kanthi mangkana body minangka pangembange pawarta.

C.	Unsur-unsur pawarta
Unsur-unsur kang kudu ana ing pawarta yakuwe 5W + 1H
a.	What (apa)		: apa sing dewartakaken
b.	Who (sapa)		: sapa sumber/punjer pawartane
c.	When (kapan)		: kapan pratawane dumadi
d.	Where (nengdi)	: nengdi prastawa utawa kedadeane
e.	Why (kenangapa)	: kenangapa berita berita kuwe diwartakaken
f.	How ( kepriwe)	: kepriwe kahanan sing diwartakake

D.	Titikane Pawarta sing apik, yakuwe:
1.	Aktual tegese isine pawarta sing deandharna isih anyar. 
2.	Faktual tegese anggone ngandharake pawarta kuwe dudu asiling ngarang, ningen adhedhasar fakta utawa kedadean.
3.	Obyektif tegese ora mihak siji lan sijine pawongan utawa lembaga tartamtu.
4.	Unik lan narik kawigaten tegese pawarta kuwe nyleneh lan gawe wong tertarik kanggo maca pawarta mau.

E.	Maca Pawarta
Maca  sawijine kegiatan sing detindakna pamaos kanggo nemokna kabar /wawasan sekang panulise sing deandharaken lumantar ukara-ukarne. Ancas lan tujuane maca nemokna kabar/gagasan sing nyakup isi lan maknane wacan.
	Miturut Aminudin (2002:17), jinise maca ana 7 yakuwe : maca kritis, maca cepet, maca teknik, maca batin, maca basa, maca seni, maca kreatif.Maca kritis detindakna kanthi wicaksana, kebak pengerten, mahanani kanthi tumemen, tliti, nanging ora nggolet kesalahan wacan. Maca cepet detindakna kanthi cepet, wektune winates kanggo mengerteni isine wacan. Maca teknik detindakna kanthi swara seru nut kedale lathi, intonsi, irama sing slaras karo gagaasan wacan. Maca basa detindakna kanthi tujuan ngundhakna kuwasisan nguwasani tembung, ukara, purwakanthi, lan liya-liyane. Maca seni kanthi endah, greget, lumrahe kanggo maca teks sastra. Maca kreatif detindakna kanthi tujuan-tujuan tartamtu. Maca kreatif  lumrahe kudu mangerteni gagasan-gagasan bakune wacan.
	Sajrone macakake pawarta mbutuhake kaprigelan supaya kang ngrungokake bisa rumangsa seneng lan pawartane gampang dengerteni. 
Kaprigelan kasebut kaya andharan iki:
1.	Nggunakake pangucap kang trep.
2.	Pamedhote frasa kang trep.
3.	Nggunakake intonasi, nada lan tekanan kang trep.
4.	Ngreteni tandha wacan kanthi trep.
5.	Swara kang cetha.
6.	Ekspresi kang trep.
7.	Ngatur alon lan cepete pamaca.
8.	Ngolah treping mlebu wetuning napas.
9.	Mahami wacan.
10.	Percaya marang dhiri pribadi

F.	Nulis Pawarta/Berita
Carane nulis berita ora beda karo nulis gancaran utawa karangan, nanging yen nulis berita detulis adhedhasar kasunyatan utawa prastawa semesthine, ora kena dekarang utawa degawe-gawe. Nulis berita debutuhna tanggung jawab penulis maring kasunyatan lan bener lupute katrangan sing deandharna. Mula anggone nulis kebek kawigaten lan pengati-ati, aja nganti nuwuhaken panyaruwe sing gawe wirang malah kepara tumeka pengadilan.
Bab sing perlu degatekna nalika nulis berita sejene sing deandharna ing dhuwur, penulis perlu:
1.	Nemtokake tema utawa gagasan baku sekang prastawa sing arep deberitakna.Umpamane sekang prastawa penyebaran Covid 19 utawa virus Corona, penulis amung ngandharna sapreangan ngenani apa kuwe Covid 19, kepriwe gejala-gejalane wong nek kena virus corona, carane nambani wong sing kenang virus corona, carane nyegah supaya  ora kenang penyakit sekang virus corona. Bab kiye kanthi tetimbangan masyarakat sekiye seneng maca berita sing cekak aos, cepet rampung, lan ngerti isine berita. Berita sing detulis pepek ning ora dewatesi tema/gagasan bakune prastawa malah ndadekna pamaos bosen maca, wegah maca, lan nganggep nek berita kuwe ora perlu dewaca.
2.	Ngrakit ukara sing ringkes, padhet lan gamblang. Bab kiye ndadekaken sing maca sengsem lan kepenging ngerteni berita-berita liyane sing gegayutan karo pratawa kasebut. Ukara sing ngambra-ambra ora desenengi pamaos, yen nganti detinggal pamaos kapitunan gedhe banget tumrap wartawan lan media cetak sing macak berita kasebut.
3.	Nyingkiri ukara-ukara sing gawe pitnah utawa kapitunan pihak sing deberitakna. Sejene ngucemna jenenge sumber berita uga nerak undang-undang. Mula nulis kuwe kudu kebak pengati-ati.
4.	Masang gambar panyengkuyung sekang asile motret dhewek, ora kena nyolong gambar sekang internet utawa gambar wong liya, kejaba wus olih idi palilah sing uwe gambar. Gambar sing depasang ora kena gawe miris, kuceme jeneng sumber berita, lan gambar lekoh (susila).

G.	Paribasan lan Bebasan
1.	Paribasan
Paribasan yakuwe unen-unen sing ajeg panganggone, tegese wantah lan ora ngemu surasa pepindhan.
Tuladha:
•	Becik ketiti ala ketara
Tegese becik lan ala bakal ketara ing tembe mburine
•	Jer basuki mawa bea
Tegese samubarang gegayuhan mbutuhake wragat
•	Sapa sing salah bakal seleh
Tegese sapa sing salah bakale konangan
•	Yitna yuwana lena kena
Tegese sing ngati-ati bakal slamet, sing sembrana bakal cilaka

2.	Bebasan
Bebasan yakuwe unen-unen sing ajeg panganggone, ngemu surasa pepindhan lan sing depindhakake solah bawa ( sikap ).
Tuladha:
•	Kerot tanpa untu
Tegese duwe kekarepan ning ora duwe wragat/biaya
•	Nabok nyilih tangan
Tegese tumindaka ala kanthi kongkonan wong liya.
•	Nututi layangan pedhot
Tegese nggoleti barang sepele sing wis ilang.
•	Depalangana mlumpat, detalenana medhot
Tegese yen wis tinakdir (jodho), kaya ngapaa mesthi bakal kelakon (dadi)

H.	NGUDHAL UKARA LAN WERNANE KATRANGAN
Ayahan Tembung
Ukara kuwe mujudake rerangkening tembung sing bisa ngudharake sawijining karep. Tembung-tembung ing ukara adhedhasar fungsi nudhuhake perangan ukara kang nduweni ayahan dhewek-dhewek. Ayahan tembung utawa lungguhing tembung neng basa Indonesia diarani jabatan kalimat.
Perangan ukara kang nudhuhake lungguhing tembung kapilah minangka:
1.	Jejer ( J ) /Subyek
2.	Wasesa ( W ) / Predikat
3.	Lesan ( L ) / Objek
4.	Geganep ( G ) / Pelengkap
5.	Katrangan ( K ) / Keterangan
Menawa ana prentah ngudhal ukara manut ayahaning tembung tegese nggoleti perangane ukara sing diarani jejr, wasesa, lesan, geganep, lan katrangan.
Katrangan:
1.	Jejer ( J )
Jejer utawa subjek yakuwe perangan kang dadi bakuning ukara utawa pokok kalimat.
•	Neng ukara tanduk ( kalimat aktif) ateges perangane ukara sing nyambut gawe/kerja.
•	Neng ukara tanggap ( kalimat pasif ) ateges perangane ukara sing dadi sasaran/dikerjani.
Tuladhane:
a.	Ibu guru ngasta buku sekang perpustakaan.
b.	 Laptope lagi didandani Om Dony.
2.	Wasesa ( W )
Wasesa utawa predikat yakuwe perangan ukara sing mratelakake jinising peagawean, mula biasane kedadean sekang tembung kriya ( kata kerja ). Nanging ana uga jinising tembung liyane sing bisa dadi wasesa.
Tuladhane:
a.	Bocah-bocah kelas 8A ngesiki ruang laboratorium.
b.	Sing nganggo klambi abang kae adhiku.
c.	Dhuwitku  rong puluh ewu.
3.	Lesan ( L )
Lesan utawa objek kuwe ana neng ukara tanduk ( kalimat aktif )
Tengere lesan yakuwe:
•	Wasesane ukara wujude tembung kriya tanduk ( kata kerja aktif ).
•	Manggon neng satengene utawa samburine wasesa sing wujude tembung kriya tanduk ( kata kerja aktif ).
•	Ora dedhisiti tembung ancer-ancer ( kata depan ).
•	Antarane wasesa karo ora kena deselani fungsi liya.
•	Yen dedadekna ukara tanggap, lesan bisa owah dadi jejer.
Tuladhane :
a.	Asfa nganggo masker.
b.	Wiwi nggarap PR basa Jawa.
4.	Geganep ( Gg )
Geganep utawa pelengkap klebu perangan ukara sing ngganepi wasesa.
Tengere geganep yakuwe :
•	Digunakna kanggo ngganepi wasesa sing wujud tembung kriya supaya ora gothang.
•	Manggong neng setengene utawa samburine wasesa, nanging angger mburi wasesa ana lesane depanggona neng sisih tengene lesan.
•	Geganep ora bisa dedadekna jejer.
Tuladha :
a.	Handoko kelangan motor mio.
b.	Az Zahro nukokna adhine roti ulang tahun.
c.	Andre kejedhug  lawang.
5.	Katrangan (K)
Katrangan yakuwe perangan ukara sing aweh katrangan maring jejer, wasesa, utawa lesan.
Tuladha:
a.	Pak dhe kuliah neng Semarang.
b.	Mau esuk Fara sarapan nasi goreng.
c.	Si Riski turu gasik jalaran keselen.

Jinis-jinis Katrangan
a.	Katrangan wayah/wektu/mangsa
Tuladhane:
•	Dina Minggu wingi Heru renang neng Pancuran Ciblon.
•	Ibu masak sayur mau esuk.
•	Bapak tindak kantor jam 07.00 WIB.
b.	Katrangan papan/panggonan
Tuladhane:
•	Ririn kerja neng Rumah Sakit Gutheng Taroenadibrata.
•	Fito bal-balan neng lapangan.
c.	Katrangan cara
Tuladhane :
•	Feri nggarap PR Matematika kanthi tliti.
•	Kanthi semangat Bocah-bocah kelas 8 tanding basket nglawan kelas 9.
d.	Katrangan Kaanan
Tuladhane :
•	Ruang kelas  kelas 8B disapu Tika lan kancane resik banget.
•	Neng Pratin hawane seger banget.
•	Adi mangan jeruk legi banget.
e.	Katrangan Sebab
Tuladhane : 
•	Zaenal ora melu olah raga sebab wetenge lara.
•	Jalaran ora nggawa payung, Tono kudanen.
f.	Katrangan Akibat
Tuladhane :
•	Dyah bocah pinter, mulane olih beasiswa. 
•	Setiawan ora sinau, mulane biji ulangane sithik.
g.	Katrangan Maksud/Kekarepan/Tujuan
Tuladhane :
•	Anita sregep sinau supaya pinter.
•	Supaya teyeng maca Quran, Bani ngaji unggal dina.
h.	Katrangan Piranti/Alat
Tuladhane :
•	Ridho nandur wit gedhang nganggo pacul.
•	Sita mangan bakso nganggo mangkok.
i.	Katrangan Jumlah/Cacah
Tuladhane :
•	Susilo nginum dhawet rong gelas.
•	Bapak sering nitih bis maring Purwokerto

I.	MATERI
Pariwara / iklan yakuwe tulisan (bisa dekantheni gambar) sing nawakna barang, jasa utawa ajak-ajak, sing degawe dening produsen sing deandharna lumantar media (cetak, audio, elektronik) utawa papan panggonan umum sing detujokna kanggo bebrayan agung. Tujuane pariwara yakuwe supaya masyarakat kesengsem gelem tuku utawa nganggo barang utawa jasa kasebut.
Tujuane iklan/pariwara yakuwe :
a.	Aweh ngerti maring masyarakat.
b.	 Ngajak masyarakat supaya tuku utawa nganggo produk kasebut.
Bab sing kudu degatekna nalika nggawe pariwara yakuwe :
a.	Ukara cekak lan aos (singkat dan jelas).
b.	Basa sing digunakake bisa dingerteni utawa ora mbingungake (komunikatif).
c.	Tulisan lan gambare narik kawigaten.
Unsure iklan antara liyane:
a.	Jeneng barang / jasa sing ditawakake.
b.	Alamat produsen.
c.	Kahanan barang / jasa sing ditawakake, lsp.
Jenis-jenise iklan, yakuwe :
A.	Iklan sing nganggo dasar tujuan
1.	Iklan Informatif
Iklan informatif yakuwe, iklan sing nduweni paugeran :
a.	Nduweni tujuan mbentuk kesadaran lan wawasan bab produk utawa fitur-fitur sekang produk sing wis ana.
b.	Njelasna cara kerjane produk.
c.	Menehi infrmasi harga lan kemasan produk
d.	Ngoreksi produk

Contone: 

2.	Iklan Persuasif
Iklan persuasif nduweni paugeran,yakuwe :
a.	Nduweni tujuan nyiptakna kesenengan, preferensi lan keyakinan, saeingga konsumen arep tuku lan nganggo barang lan jasa.
b.	Nganjurna masyarakat milih merk tartamtu
c.	Nganjurna masyarakat tuku.
d.	Ngowahi persepsi konsumen.
e.	Mbujuk masyarakat tuku skiye.
Contone:

3.	Iklan reminder
Iklan reminder nduweni paugeran, yakuwe :
a.	Nduweni tujuan ngajak konsumen tuku maning barang lan jasa.
b.	Ngelingna konsumen tuku produk kuwe.Njaga kesadaran produk.
c.	Njalin hubungan apik karo kosumen.

Contone:

B.  Iklan umum
1.	Iklan Tanggung Jawab Sosial
Iklan tanggung jawab sosial, yakuwe iklan sing nduweni tujuan nyebarno pesan sing nduweni sifat informatif, penerangan, pendidikan supaya mbentuk sikap warga, saengga nduweni tanggung jawab maring masalah sosial.
Contone: 

2.	Iklan Keluarga
Iklan keluarga yakuwe iklan sing isineaweh warta/kabar sekang pengiklan bab kedadiane prastawa kekeluargaan maring keluarga/masyarakatliyane. Iklan keluarga biasane lewih akeh rupa iklan kolom lan display, ora akeh nduweni isi ilustrasi gambar, lan lewih ngutamakna layang tulis. 
Contone: 

C.	Iklan khusus
1.	Iklan sing nganggo dasar media sing degunakna :
a.	Iklan Cetak yakuwe iklan sing degawe lan depasang karo migunakake teknik cetak. Tuladhane, yakuwe: iklan cetak surat kabar, iklan cetak baliho, iklan cetak poster, iklan spanduk, lan liya-liyane.
b.	Iklan Elektronik yakuwe iklan sing depasang neng media kaya radio, TV, lan internet.
2.	Iklan sing nganggo dasar tujuan iklan :
a.	Iklan Komersial yakuwe iklan bisnis sing nduweni tujuan kanggo ngentokno keuntungan ekonomi. Iklan komersial debagi dadi telung jenis iklan, yakuwe iklan kanggo konsumen, kanggo bisnis lan iklan kanggo profesional.
b.	Iklan Non Komersial yakuwe iklan sing degunaknakanggo nyampekna informasi, ndidik masyarakat.
3.	 Iklan sing nganggo dasar bidang isi layang :
a.	Iklan Politik.
b.	Iklan Pendidikan.
c.	Iklan Kesehatan.
d.	Iklan kecantikan lan perawatan tubuh.
e.	Iklan Pariwisata, lsp.
4.	Iklan sing nganggo dasar komunikatore
a.	Iklan Personal.
b.	Iklan Keluarga.
c.	Iklan Instusi.
5.	Iklan sing nganggo dasar cakupan
a.	Iklan Lokal yakuwe iklan sing cakupan masyarakat sasaran sing detuju ana neng wilayah lokal, kayata pedesaan utawa perkotaan, utawa kabupaten.
b.	Iklan Regional yakuwe iklan sing cakupan masyarakatlewih sekang siji tlatah lokal.
c.	Iklan Nasional yakuwe iklan sing target konsumen ana neng kabeh wilayah negara.
d.	Iklan Internasional yakuwe iklan sing mbidik masyarakatsing njangkau trans nasional utawa luwih sekang siji negara.

A.	ATUR-ATUR
Wacana Atur-atur nitip lan ngaturake pesen
.
Atur-atur kuwe basa kramane undang-undang. Yen nggunakna tembung undang-undang kuwe derasa kurang ngajeni maring sing deundang, kaya-kaya ngundang bocah, ngundhang andhahane, utawa ngundhang bature. Mula amrih ora dearani kuwe, degunakna tembung atur-atur.
Nindakaken atur-atur kuwe kudu nggunakna tata krama krana neng kono ana kegiyatan seora-orane 2 werna, yakuwe mertamu lan matur. Mertamu ana unggah ungguhe, sekang uluk salam utawa nothok lawang, mlebu ngumah, lungguh, matur, lan pamit. Sok kepara ana suguhan. Kabeh-kabeh ana tata kramane. Semono uga nalika matur, nggunakna basa sing bener unggah-ungguhe, kurmat, lan andhap asor utawa lembah manah.

Maragakake pacelathon isine atur-atur.
Pacelathon neng ngisor kiye paragakna karo kanca kelompokmu!
	Wektu sore sabubare sholat ashar Pak Tono lan ibu lagi lenggahan neng teras ngarep. Sinambi ngunjuk kopi ireng sing dadi klangenane pak Tono, neng meja uga ana combro lan ondhol sepiring kanggo batir medang. Ujug-ujug teka nom noman sing nyangking kresek isi brekat.
Anto			  :”Assalamu alaikum, Pak Tono...”
Pak Tono 	: “Wa alaikum salam warohmatullohi wabarokatuh, lho...Mas Anto ya...?, mangga mangga, pinarak mas,  ngeneh lenggah dhisit!”
Anto	:”Nggih Pak, matur nuwun. Nuwun sewu Bu, niki kula ken ngaturi brekat kangge ibu sekeluwarga.”
Ibu Tono	 : “Dhuh jan....kesuwun banget ya Mas Anto sore-sore olih rejeki.......diutus sapa kiye?”
Anto	:”Nggih Bu sami-sami. Niki saking Mba Yayu, Bu.”
Ibu Tono	:”Oh Mba Yayu  putrane Kang Kardi ya? Sing daleme neng RT 3 mbok? Lho ana apa si.....deneng jujug-jujug berkat barang?”
Pak Tono	:”Sabar Bu..., sabar gole takon cut siji, kuwe mas Anto bingung gole  semaur.”
Ibu Tono 	:”Heee, iya ya...ya ngapurane Mas Anto. Ya ngonoh delanjut, mbok arep matur karo bapak. Tek gawekna wedang dhisit ya, kopi apa teh mas Anto?”
Anto 	: “Nggih Bu.... mboten usah repot Bu, kula namung sekedhap koh.”
Ibu Tono	:” Ora papa...wong wedang ikih.”
Pak Tono 	: “ Mas Anto genahe kepriwe, ana kabar apa?”
Anto	:” Nuwun sewu Pak Tono, kula sowan teng daleme Bapak, ingkang sepindhah silaturahmi tuwi kawilujengan. Kaping kalihe, kula diutus Mba Yayu, panjenengane badhe kagungan kersa nyupiti putra mbarepe ingkang nami Jaenal. Panjenengane nyuwun supados Bapak mangke dalu bada Isya kinten-kinten jam 19.30 WIB rawuh teng daleme Mba Yayu, saprelu ngaos lan mimpin tahlil. Rawuhe Bapak sanget ditengga-tengga lan mugi-mugi awit saking rawuhe Bapak dados amal kesaenan lan pikantuk pahala saking Gusti Allah SWT, Aamiin ya robbal ngalaamin. Makaten Pak, ancas kula sowan daleme Bapak, mbok bilih wonten kelepatan anggen kula matur, kula nyuwun pangapunten.”
Pak Tono	:”Ooh ya... Insha Allah mengko  angger ora ana alangan, aku sowan maring daleme Mba Yayu ngaji syukuran si Jaenal sing arep desepiti, tulung diaturna ya!”
Anto	:” Nggih Pak, matur nuwun sanget.”
Bu Tono	:”Kiye unjukan teh manise desambi mas Anto, mumpung esih anget!”
Pak Tono	 :” Kuwe barang combro lan ondhole decicipi, enak koh...panganan tradhisional ora nganggo pengawet, ora nganggo msg, ora nganggo pemanis buatan, dejamin sehat mas.”
Anto	:” Nggih.....nggih Pak, Bu matur nuwun.”
Bu Tono	:”Iya ngonoh dekepenak bae, ora sah isin-isin.”
Anto	:”Nuwun sewu Pak, Bu....munggel pangandikan sawetawis, amargi sampun cekap anggen kula matur, kula nyuwun pamit. Sepindhah malih matur nuwun.”
Bu Tono	:”Iya padha-padha, lan tulung aturna Mba Yayu, kesuwun wis deparingi brekat.”
Anto	:”Nggih Bu..., mangga Pak, Bu.... Assalamu alaikum.”
Pak lan Bu Tono	:”Wa alaikum salam warohmatullohi wabarokatuh.”
onesia, Jakarta: PT Gramedia Pustaka Utama